
РЕШЕНИЕ
№ РС–19-24-066

	Днес, 01.07.2024 г., Комисията за противодействие на корупцията /КПК, Комисията/, в състав:
            Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

Производството е по реда на чл. 89, ал. 1, предл. първо от Закона за противодействие на корупцията (ЗПК), образувано е въз основа на Решение за образуване на производство за конфликт на интереси № КИ-022 от 24.01.2024 г. по сигнал с рег. № С-19/11.01.2024 г. на КПК.
Производството е образувано срещу Радослав Тасков, в качеството му на общински съветник и председател на Общински съвет Б. за мандат 2019 – 2023 г.
По същество в сигнала се твърди, че на 22.02.2018 г. – съпругата на Радослав Тасков, А. С. Т., е придобила собствеността върху самостоятелен обект в сграда, находяща се в УПИ VI-1546, с предназначение за жилище, апартамент и площ по документи 89,760 кв. м., с адрес в град Б., ул. „П. Д. П.“ № 18, ет. 1, ап. 4, с идентификационен номер 04279.612.87.1.4 по Кадастрална карта и кадастрални регистри (КККР) на град Б.. На 16.03.2020 г. в експоатация бил въведен строеж на жилищна сграда със средно свързано жилищно застрояване от четвърта категория, находящ се в УПИ VI-1546, кв. 221, в имот с идентификатор 04279.612.87 по КККР на град Б..
На 10.03.2023 г., собствениците на имот с идентификатор 04279.612.88, парцел I-1547, кв. 221 по КККР на град Б., подали до кмета на община Б. заявление за одобряване на проект на Подробен устройствен план– изменение на план за застрояване (ПУП - ИПЗ) и Работен устройствен план (РУП) с искане за разрешаване на изменение на Кинт и Пзастр с одобрена стойност на коефициента на интензивност на застрояването (Кинт) от 3,16 до 4,19 и одобрена стойност на плътността на застрояването (Пзастр) от 74,30 % до 98,00 %. В сигнала се сочи, че имот с идентификатор 04279.612.88 е съседен на имота, собственост на А. Т..
Твърди се, че на 18.04.2023 г. кметът на община Б. е внесъл в Общинския съвет мотивирано предложение за вземане на решение с мнозинство не по-малко от 2/3 от общия брой общински съветници за разрешаване изменението на  Кинт и Пзастр за УПИ VI-1546, кв. 221, с идентификатор 04279.612.88 по КККР на град Б. с одобрена стойност на Кинт от 3,16 до 4,19 и одобрена стойност на Пзаст от 74,30 % до 98,00 %.
Сочи се, че горепосоченото предложение на кмета на община Б., регистрирано като Предложение № 60-00-198/18.04.2023 г., е разгледано на редовно заседание на Общински съвет Б., проведено на 31.05.2023 г. Твърди се, че в проведеното обсъждане и гласуване е участвал и Радослав Тасков, като както той, така и останалите членове на политическата група, чийто представител е, са гласували „Против“. В резултат от гласуването Общински съвет Б. е приел Решение № 276/31.05.2023 г., с което не е приел Предложение № 60-00-198/18.04.2023 г. от кмета на община Б.. 
Наред с изложеното, в сигнала се твърди, че към момента на участието си в обсъждането и гласуването на Решение № 276/31.05.2023 г. на Общински съвет Б., Тасков е имал частен интерес да не бъде допуснато описаното в Предложение № 60-00-198/18.04.2023 г. на кмета на община Б. изменение, тъй като поземлен имот с идентификатор 04279.612.88 по КККР на град Б. е съседен на поземлен имот с идентификатор 04279.612.87 по КККР на град Б., в който се нахожда апартаментът – самостоятелен обект с идентификатор 04279.612.87.1.4, собственост на Радослав и А. Таскови.
Към сигнала са приложени следните доказателства: Справка – извлечение от Агенция по вписванията с отбелязвания и заличавания от всички служби към Агенция по вписванията за А. С. Т.; Предложение с вх. № 60-00-198/18.04.2023 г. на Община Б. от кмета на общината, ведно с приложения; Покана за свикване на редовно заседание на Общински съвет Б. за 31.05.2023 г. с дневен ред за заседанието; Препис от Решение № 276/31.05.2023 г. по Протокол № 8/31.05.2023 г. на Общински съвет Б., Кадастрална карта и сателитна снимка на имот с идентификатор 04279.612.87 по КККР на община Б..
С писмо с вх. № КПК-7474/23.05.2024 г. на КПК е постъпило Допълнение към сигнал с вх. № С-19/11.01.2024 г. на КПК. В същото е обективирано твърдение, че на заседание на Общински съвет Б., проведено на 28.04.2023 г., Общинският съвет е приел решение Предложение с вх. № 60-00-198/18.04.2023 г. от кмета на общината да бъде върнато за преразглеждане от експертна комисия. Твърди се, че Радослав Тасков е взел участие и в приемането на това решение с цел съзнателно да забави гласуването на предложението по същество.
Към писмото са приложени следните материали: Препис от Протокол № 6/28.04.2023 г. от проведено заседание на Общински съвет Б., ведно с дневния ред за заседанието; универсална серийна шина (флашка), съдържаща звукозапис, ведно с печатна стенограма на записа; копие от Решение № РС-20-21-063 от 28.07.2021 г. на Комисията за противодействие на корупцията и за отнемане на незаконно придобитото имущество (КПКОНПИ). 
С оглед изнесените в сигнала твърдения, Комисията е изискала и с писмо с вх. № КПК-6065-1/04.04.2024 г. е събрала заверени преписи от следните доказателства: Клетвен лист на Радослав Тасков от 11.11.2019 г.; Решение № 212 по Протокол № 7 от 28.05.2021 г. на Общински съвет Б.; Протокол № 8 от 31.05.2023 г. от проведено заседание на Общински съвет Б., ведно с проведени обсъждания и списък с поименно гласуване на общинските съветници по т. 43 от дневния ред за заседанието.
Във връзка с изнесените в сигнала твърдения, служебно са извършени справки в Национална база данни „Население“ (НБД „Население“)  и в Агенция по вписванията.
С Покана с изх. № КПК-6065-2/29.05.2024 г. на КПК, Радослав Тасков бе  поканен на изслушване във връзка с образуваното срещу него производство за установяване на конфликт на интереси.
Тасков бе изслушан по реда на чл. 90, ал. 5 от ЗПК на заседание на Комисията, проведено на 10.06.2024 г., на което се яви лично и с пълномощника си – адв. Т. Т., Адвокатска колегия Б. (АКБ).   
По време на изслушването, обективирано в Протокол № 44 от 10.06.2024 г., заведен с вътр. № КПК-РД-04-86/14.06.2024 г. на КПК, Радослав Тасков – лично и чрез пълномощника си, даде поянения по случая в следния смисъл:
Действително апартаментът, собственост на съпругата му, се намира в сграда, която е в съседство с бъдещата сграда, чиито параметри на застрояване са били предмет на Решение № 276/31.05.2023 г. на Общински съвет Б., във връзка с което е гласувал „Против“. Преписката, която Общинският съвет е разгледал, по никакъв начин обаче не касае семейния му имот, тъй като апартаментът на съпругата му е в съседна сграда, но същата завършва на калкан с бъдещата сграда – предмет на самата преписка, тоест апартаментът на съпругата му има изглед в противоположната посока. В тази връзка, ако Общински съвет Б. бе приел да бъдат увеличени коефициентът и плътността на застрояване за имот с идентификатор 04279.612.88 по КККР на град Б., то единствено би допуснал да се разшири разстроената площ на бъдещата сграда и то по посока на публичната общинска собственост - централния градски площад „Г. И.“, което не би имало касателство с имота на съпругата му. Тасков изрично поясни, че Предложение с вх. № 60-00-198/18.04.2023 г. от кмета на община Б. предполага разрешение, по силата на което бъдещата сграда би могла да обхване зона с размери от около 6 кв. м. /шест квадратни метра/, представляваща зелена площ откъм градския площад и по-конкретно представляваща половината му площ. В тази връзка заяви, че гласувайки „Против“ е защитил обществения интерес. Наред с това, категорично заяви, че не би могъл да има частен интерес от неприемането на Предложение с вх. № 60-00-198/18.04.2023 г. от кмета на община Б., тъй като предметът на последното няма как да доведе нито до материална, нито до нематериална облага за него или семейството му, включително и евентуална бъдеща такава, предвид че техният апартамент се намира точно на обратната страна на имот с идентификатор 04279.612.88 по КККР на град Б.. Във връзка с последното, дали ще бъде допуснато или не искането по Предложение с вх. № 60-00-198/18.04.2023 г. от кмета на община Б., то семейният му апартамент не би претърпял никакви промени, за същия не биха настъпили включително и неблагоприятни последици, свързани със закриване на гледка, промяна на етажност и прочее, а още повече – съпругата му е собственик единствено на самостоятелен обект в съседна сграда, но не и на поземления имот или на идеални части от него. Жилището е с южно изложение, намира се от южната страна на имот с идентификатор 04279.612.87 по КККР на град Б., докато имот с идентификатор 04279.612.88 е разположен от северната страна, респективно между двата имота няма касателство и семейното им жилище не би могло да е непосредствено засегнато от поисканите изменения.
С писмо с вх. № КПК-6065-4/18.06.2024 г. на КПК Радослав Тасков е представил и допълнително становище в същия дух. Ведно с писмото са приложени следните документи: извадка от Протокол № 6 от заседание на Общински съвет Б., проведено на 28.04.2023 г.; цветно копие на Застроителен и регулационен план (ЗРП) за кв. 221, Централна градска част на град Б.; препис от становище на ПК „Устройство на територията, комунално-битово обслужване, екология и транспорт“ от заседание, проведено на 18.05.2023 г.; скица и схема на самостоятелен обект в сграда № 15-35175-26.01.2016 г., издадени от Служба по геодезия, картография и кадастър – Б.; разпределение на първи етаж по местоположение на самостоятелен обект по схема в сграда № 15-35175-26.01.2016 г., издадени от Служба по геодезия, картография и кадастър – Б..

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-19/11.01.2024 г. на КПК е подаден от физическо лице с посочени три имена, адрес и телефон за връзка, като същият е и подписан от подателя.
Радослав Тасков е встъпил в длъжност като общински съветник в Общински съвет Б. за мандат 2019 – 2023 г. с полагането на клетва на 11.11.2019 г., видно от приложен по преписката Клетвен лист, подписан от лицето на същата дата.
С Решение № 212 по Протокол № 7 от 28.05.2021 г. на Общински съвет Б., Тасков е избран за председател на Общинския съвет.
От служебна справка в НБД „Население“ се установи, че по силата на Акт за брак № 0021 от 28.01.1995 г. - Радослав Тасков с ЕГН ********** и А. С. Т. с ЕГН ********** са съпрузи.
От извършена справка в Агенция по вписванията се установи, че по силата на договор за покупко-продажба на недвижим имот, сключен на 22.02.2018 г., А. С. Т. е придобила собствеността върху самостоятелен обект с идентификатор 04279.612.87.1.4, разположен в сграда в поземлен имот с идентификатор 04279.612.87 по КККР на град Б., с площ по документи 89, 760 кв. м., находящ се на ул. „П. Д. П.“ № 18, ет. 1, ап. 4, град Б.. От същата справка не се установи А. С. Т. да притежава собственост върху поземления имот или вътху част от него, като не се установи включително и прекратена такава.
От приложен по преписката Протокол № 8/31.05.2023 г. от заседание на Общински съвет Б. се установи, че по т. 43 от дневния ред за заседанието Общинският съвет е разгледал Предложение № 60-00-198/18.04.2023 г. от кмета на община Б.. Установи се, че посоченото предложение касае вземането на решение за разрешаването на изменение на  Кинт и Пзастр за УПИ VI-1546, кв. 221, поземлен имот с идентификатор 04279.612.88 по КККР на град Б., като със същото е поискано одобрение за изменението на стойност на Кинт от 3,16 на 4,19 и стойност на Пзаст от 74,30 % на 98,00 %. Ведно с предложението е приложен проект на решение, предвиждащ приемане с мнозинство не по-малко от 2/3 от общия брой общински съветници.
От съдържанието на Протокол № 8/31.05.2023 г. от заседание на Общински съвет Б. се установи още, че при проведеното по т. 43 от дневния ред за заседанието обсъждане, касателно Предложение № 60-00-198/18.04.2023 г. от кмета на община Б., Радослав Тасков е взел участие и се е изказал последен. Непосредствено след направеното изказване, Тасков е прекратил дебатите и е обявил преминаването към гласуване на решение.
Вследствие на проведеното гласуване по т. 43 от дневния ред на заседанието, Общински съвет Б. е приел Решение № 276 от 31.05.2023 г., с което е отхвърлил Предложение № 60-00-198/18.04.2023 г. от кмета на община Б.. Видно от приложения протокол, решението е прието с 20 /двадесет/ гласа „За“, 7 /седем/ гласа „Против“ и 7 /седем/ гласа „Въздържал се“ от общо 41 /четиридесет и един/ общински съветници в Общински съвет Б., от които 7 /седем/ отсъстващи.
От приложения списък с поименно гласуване на общинските съветници в Общински съвет Б. се установи, че във връзка с приемането на Решение № 276 от 31.05.2023 г. Радослав Тасков е гласувал „Против“.
В хода на производството се установи още, че Предложение № 60-00-198/18.04.2023 г. от кмета на община Б. е разгледано от Общински съвет Б. и на предходно заседание, проведено на 28.04.2023 г. и обективирано по Протокол № 6 от същата дата. С Решение № 210/28.04.2023 г. Общински съвет Б. е върнал предложението за преразглеждане от ПК „Устройство на територията, комунално-битово обслужване, екология и транспорт“ при Общински съвет Б.. Решението е прието с 30 /тридесет гласа „За“ и 3 /три/ гласа „Въздържал се“ от общо присъствали на заседанието 33 /тридесет и трима/ общински съветници. От приложения протокол се установи, че Радослав Тасков е гласувал „За“ във връзка с приемането на Решение № 210/28.04.2023 г., с което Общински съвет Б. е върнал предложението за преразглеждане от съответната ресорна комисия.
От приложено с писмо с вх. № КПК-6065-4/18.06.2024 г. на КПК от Радослав Тасков становище на ПК „Устройство на територията, комунално-битово обслужване, екология и транспорт“ от заседание, проведено на 18.05.2023 г., се установи, че същото е отрицателно – комисията не е приела Предложение № 60-00-198/18.04.2023 г. от кмета на община Б.. Становището е разгледано от Общински съвет Б. на заседание, проведено на 31.05.2023 г. и обективирано по Протокол № 8 от същата дата, на което именно по т. 43 от дневния ред Общинският съвет е прил решение Решение № 276/ 31.05.2023 г. да отхвърли Предложение № 60-00-198/18.04.2023 г. от кмета на община Б..
При анализа на приложените от Радослав Тасков с горепосоченото писмо скица и схема на самостоятелен обект в сграда № 15-35175-26.01.2016 г., както и разпределение на първи етаж по местоположение на самостоятелен обект по схема в сграда № 15-35175-26.01.2016 г., издадени от Служба по геодезия, картография и кадастър – Б., се установи следното:
Поземлен имот с идентификатор 04279.612.88 по КККР на град Б. и поземлен имот с идентификатор 04279.612.87 по КККР на град Б. са съседни. В поземлен имот с идентификатор 04279.612.87 по КККР на град Б. е построена сграда с № 15-35175-26.01.2016 г., в която се нахожда самостоятеленият обект с идентификатор 04279.612.87.1.4, собственост на А. Т.. Обект с идентификатор 04279.612.87.1.4 по КККР на град Б. представлява обособена част от недвижим имот с предназначение „жилище, апартамент“ с площ от 89,760 кв. м., находящ се в град Б., ул. „П. Д. П.“ № 18, ет. 1, ап. 4. Жилището е разположено от южната страна на сграда с № 15-35175-26.01.2016 г. в имот с идентификатор 04279.612.87 по КККР на град Б., северната страна на сградата завършва с калкан, от който започва поземлен имот с идентификатор 04279.612.88 по КККР на град Б., респективно двата имота са в диаметрална противоположност.

Въз основа на така изяснената фактическа обстановка Комисията за противодействие на корупцията установи  следното от правна страна:

            Сигнал с вх. № С-19/11.01.2024 г. на КПК е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
            Общият състав на административното нарушение конфликт на интереси по смисъла на чл. 70 от ЗПК, изисква кумулативното наличие на три материалноправни предпоставки - лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие в полза на този частен интерес.
            Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
            В качеството си на общински съветник и председател на Общински съвет Б., Радослав Тасков е лице, заемащо две от изброените в разпоредбата на чл. 6, ал. 1, т. 32 от ЗПК публични длъжности, респективно и на основание чл. 13, ал. 1, т. 6 от ЗПК - компетентна да се произнесе досежно наличието или липсата на конфликт на интереси по отношение на същите е Комисията за противодействие на корупцията.
           При наличието на този първи елемент от състава на конфликта на интереси, а именно наличието на задължено лице, определящо за съществуването на нарушението е дали е налице и обективна възможност конкретно поведение на задълженото лице, във връзка с изпълнението на конкретно правомощие или задължение по служба, да е повлияно от частен интерес – негов личен или на свързано с него лице.
           В хода на настоящото производство безспорно се установи, че в качеството си на общински съветник в Общински съвет Б., Радослав Тасков е взел участие в гласуването по Предложение № 60-00-198/18.04.2023 г. от кмета на община Б. както на заседание на Общинския съвет от 28.04.2023 г., гласувайки „За“ във връзка с приемането на Решение № 210 от 28.04.2023 г. по Протокол № 6 от същата дата, така и на заседание на Общинския съвет от 31.05.2023 г., гласувайки „Против“ във връзка с приемането на Решение № 276 от 31.05.2023 г. по Протокол № 8 от същата дата. 
           Посочените действия лицето е осъществило в изпълнение на правомощията, произтичащи за него по силата на закона във връзка със заеманата длъжност като общински съветник и по-конкретно в изпълнение на правомощията си по чл. 33, ал. 1, т. 1 от Закона за местното самоуправление и местната администрация, съгласно който всеки общински съветник има право да участва в обсъждането и решаването на всички въпроси от компетентността на съвета.
            Изложеното дотук налага безспорен извод за наличието на две от кумулативно изискуемите предпоставки на конфликта на интереси, които общият състав на нарушението по чл. 70 от ЗПК предполага, а именно наличието на заемащо публична длъжност лице и упражнено от същото правомощие по служба. Липсва обаче третия елемент от състава на нарушението – наличие на водещ до облага частен интерес във връзка с осъщественото правомощие, който би могъл да повлияе върху безпристрастното и обективното му изпълнение. 
            Предвид последното, следва да се вземе предвид, че Предложение № 60-00-198/18.04.2023 г. от кмета на община Б. касае допускането на изменение на Кинт и Пзастр за поземлен имот с идентификатор 04279.612.88 по КККР на град Б.. Поземлен имот с идентификатор 04279.612.88 безспорно е съседен на поземлен имот с идентификатор 04279.612.87 по КККР на град Б.. Безспорно е също, че А. С. Т. – съпруга на Радослав Тасков и свързано с него лице по смисъла на § 1, т. 9, б. „а“, предл. първо от ДР на ЗПК, е собственик на самостоятелен обект в сграда, находяща се в последния - обект с идентификатор 04279.612.87.1.4 в сграда с № 15-35175-26.01.2016 г.
             Във връзка с горното обаче, необходимо е да се направи следното уточнение:
             Съгласно чл. 9, ал. 1 от Наредба № 7 от 2003 г. (Наредбата), показателят за плътност на застрояване (Пзастр) е отношението на сбора от застроените площи на основното и допълващото застрояване спрямо площта на имота, изразено в процент. А съгласно чл. 10, ал. 1 от Наредбата - показателят за интензивност на застрояване (Кинт) е отношението на разгънатата застроена площ спрямо площта на имота, изразено в абсолютно число.
             В този смисъл следва да се приеме, че евентуалното допускане на отклонение от определените в Наредба № 7 правила и нормативи, касаещи Кинт и Пзастр на поземлен имот с идентификатор 04279.612.88 по КККР на град Б., нямат никакво пряко касателство конкретно с положението на обект с идентификатор 04279.612.87.1.4 в сграда с № 15-35175-26.01.2016 г., находящ се в съседния поземлен имот и установен като собственост на А. Т. – съпруга на Тасков и свързано с него лице. Това е така, доколкото по преписката безспорно се установи, че двата поземлени имота са съседни, но предвид разположението на вече съществуващата сграда, а именно сграда с № 15-35175-26.01.2016 г. в имот с идентификатор 04279.612.87, като диаметрално противоположно на евентуално построена в бъдеще такава в съседния имот, то следва да се приеме, че увеличаването на коефициента и плътността на застрояване на последния единствено би разширило застроената площ на бъдещата сграда в посока, противоположна на имота на Т.. Иначе казано и доколкото евентуално построената в бъдеще сграда би могла да бъде разположена единствено на калкан със  сграда с № 15-35175-26.01.2016 г., разширяването на застроената ѝ площ е възможно единствено в посока на градския площад, тоест на север от калкана на сградата, в която Т. притежава собственост. Същото не би донесло преки неблагоприятни последици за Т., респективно възпрепятстването му също не би донесло благоприятни такива.
             Във връзка с последното следва да се отбележи, че приложеното с писмо с вх. № КПК-7474/23.05.2024 г. на КПК Решение № РС-20-21-063 от 28.07.2021 г. на КПКОНПИ касае установен конфликт на интереси при доказано наличие на частен интерес на задълженото лице, водещ до облага. В настоящия случай и от събраните по преписката доказателствени материали категорично се изключва наличието на такъв. 
            От изложеното следва безспорен извод, че в рамките на настоящото производство, във връзка с установените като упражнени от Тасков правомощия по служба, не се обосновава наличие на частен интерес, който би довел до облага за него и/ или за свързаното с него лице – А. Т.. Респективно и с оглед същото не би могло да се заключи, че участвайки в гласуването на Решение № 210 от 28.04.2023 г. по Протокол № 6 от същата дата и на Решение № 276 от 31.05.2023 г. по Протокол № 8 от същата дата, в качеството си на общински съветник в Общински съвет Б., Тасков е бил повлият от частен интерес.
            С оглед съвкупността на обоснованите по преписката фактически констатации и правни изводи, Комисията кредитира дадените от Радослав Тасков в хода на изслушването му по реда на чл. 90, ал. 5 от ЗПК пояснения по случая, касателно липсата на частен интерес във връзка с осъщественото от него гласуване, тъй като същите напълно се подкрепят от приобщените по производството доказателства.
           Във връзка с горното следва да се вземе предвид, че не всеки частен интерес е релевантен за осъществяването на административното нарушение конфликт на интереси. Конфликтът на интереси предполага наличие на такъв частен интерес, който от една страна е в пряка връзка с упражненото властническо правомощие, а от друга страна е от естество пряко и непосредствено да доведе до облага от материален или нематериален характер, лично за лицето, заемащо публичната длъжност, или за свързано с него лице. В конкретния случай не би могло да се обоснове наличие на каквато и да е възможност или дори вероятност осъщественото от Радослав Тасков гласуване във връзка с приемането на Решение № 210/28.04.2023 г. и Решение № 276/31.05.2023 г. на Общински съвет Б. да водят до облага за самия него или за свързаното с него лице – А. С. Т.. Липсата на възможна облага в конкретния случай категорично води и до липса на частен интерес, а оттук и до липса на конфликт на интереси.
           В съвкупност изложеното налага безспорен извод, че участвайки в гласуването на Решение № 210/28.04.2023 г. и Решение № 276/31.05.2023 г. на Общински съвет Б., в качеството си на общински съветник в Общински съвет Б., Радослав Тасков не е извършил нарушение на разпоредбите по Глава осма, Раздел втори от ЗПК, поради липса на частен интерес във връзка с упражнените правомощия.
  Съобразно разпоредбата на чл. 90, ал. 5 от ЗПК, Комисията прави своите изводи за наличието на конфликт на интереси на база доказателства, събрани по реда на Административнопроцесуалния кодекс, а в случая събраните такива налагат безспорен извод, че не са налице всички кумулативно изискуеми материалноправни предпоставки от общия състав на конфликта на интереси.
            Предвид изложеното и на основание чл. 92, ал. 1 и ал. 2 във вр. с чл. 13, ал. 1, т. 6 от ЗПК и § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА конфликт на интереси по отношение на Радослав Тасков с ЕГН **********- общински съветник и председател на Общински съвет Б., а в това си качество - лице, заемащо публична длъжност по чл. 6, ал. 1, т. 32 от ЗПК, във връзка с участието му в гласуването на Решение № 210/28.04.2023 г. по Протокол № 6/28.04.2023 г.  и Решение № 276/31.05.2023 г. по Протокол № 8/31.05.2023 г. на Общински съвет Б., поради липса на частен интерес.

Препис от решението да се изпрати на Окръжна прокуратура – Б., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси, както и с оглед правомощията ѝ по надзор за законност на административните актове.

